google/wiki40b huggingface dataset:
Μελιγγοί Ιωαννίνων

Γεωγραφία - Αξιοθέατα

Οι Μελιγγοί βρίσκονται στους βορειοανατολικούς πρόποδες του βουνού Τόμαρος (Ολύτσικας) κοντά στον αρχαιολογικό χώρο της αρχαίας Δωδώνης σε μία κατάφυτη έκταση από καρυδιές και οπωροφόρα δέντρα. Απέχουν 23 χλμ. νοτιοδυτικά από την πόλη των Ιωαννίνων, 4 χλμ. από τον αρχαιολογικό χώρο και 6 χλμ. από τον κόμβο Δωδώνης της Εγνατίας Οδού. Αξιοθέατα του χωριού είναι το παλιό σχολείο το οποίο κτίστηκε το 1872, στεγάστηκε η Γιαννοπλάτειος Σχολή Μελιγγών και από το 1996 έχει χαρακτηριστεί νεώτερο μνημείο. Στους κάτω του ορόφους βρίσκεται το Λαογραφικό Μουσείο Μελιγγών, που ιδρύθηκε το 1994, με εκθέματα παραδοσιακές ενδυμασίες, υφαντά, εργαλεία και έπιπλα της αγροτικής ζωής. Δίπλα είναι η πλατεία του χωριού, η εκκλησία της Κοίμησης της Θεοτόκου και το κυπαρίσσι, που σύμφωνα με τη τοπική παράδοση, μίλησε ο Κοσμάς ο Αιτωλός. Στο χωριό καταλήγει η πεζοπορική διαδρομή Δωδώνη - κορυφή Μπέλος (1820 μ.) - Μελιγγοί συνολικού μήκους 10 χλμ. Στη τοποθεσία "Ποταμιά" ο νερόμυλος μαζί  με τον εξοπλισμό του έχει χαρακτηριστεί ως ιστορικό διατηρητέο μνημείο  "... διότι αποτελεί χαρακτηριστικό δείγμα τοπικής λαϊκής αρχιτεκτονικής. Επίσης είναι κτίριο ειδικής λειτουργίας, σημαντικό για την μελέτη της ιστορίας της Αρχιτεκτονικής".

Ιστορία

Στην ευρύτερη περιοχή των Μελιγγών κατοίκησαν για πρώτη φορά οι Σελλοί και οι ιερείς του Μαντείου της Δωδώνης. Στην περιοχή της βραχοσκεπής "Γούβες" η οποία βρίσκεται σε υψόμετρο 1.600 μέτρων ανασκάφτηκαν ευρήματα (όστρακα, σπασμένα αγγεία και λεκάνες) που χρονολογούνται στη Μέση και τη Νεότερη Νεολιθική εποχή (μέσα 5ης χιλιετίας π.Χ. με 4η). Την περίοδο της τουρκοκρατίας αναφέρονται στα οθωμανικά στατιστικά κατάστιχα του 1895, ως τσιφλίκι του καζά Ιωαννίνων, με το όνομα Μελιγκοί και να έχουν πληθυσμό 309 κατοίκους. Από τους Μελιγγούς κατάγονται οι ευεργέτες επί τουρκοκρατίας: Βασίλειος Χρήστου, Παναγιώτης Γιαννοπλάτης, Παρασκευή Τσόλη και μετά οι αδελφοί Πέτρου.

Ονομασία - Διοικητικά

Ως οικισμός και κοινότητα αναγνωρίστηκε για πρώτη φορά, μετά την απελευθέρωση,  το 1919 με το όνομα Μελιγγούς (ΦΕΚ 184Α-19/08/1919), το οποίο διορθώθηκε το 1940 σε Μελιγγοί. Σύμφωνα με το σχέδιο Καλλικράτης, μαζί με την Αγία Τριάδα αποτελούν τη τοπική κοινότητα Μελιγγών που ανήκει στη δημοτική ενότητα Δωδώνης του Δήμου Δωδώνης και σύμφωνα με την απογραφή 2011 η κοινότητα έχει πληθυσμό 390 κατοίκους ενώ ο οικισμός 340.
Μυκηναϊκός αμφορέας με παράσταση φοινίκων (Αρχαιολογικό Μουσείο αρ. Π7107)

Περιγραφή και ιστορική τοποθέτηση

Ο τρίωτος αμφορέας είναι διακοσμημένος με φυτικό τοπίο. Υψηλοί φοίνικες φυτρώνουν από την βάση του αμφορέα κατά μήκος σε όλο το σώμα του αγγείου, με τους λωτούς να φτάνουν μέχρι το λαιμό. Είναι συμμετρικά κατανεμημένοι, ενώ στα ενδιάμεσα πεδία μικρότεροι φοίνικες, άλλα φυτά και άνθη συμπληρώνουν το τοπίο. Διατηρείται σε πολύ καλή κατάσταση, ενώ είναι εξαίσιο δείγμα αγγειοπλαστικής και αγγειογραφίας. Χρονολογείται το 15ο αι. π.Χ. και είναι έργο Μυκηναϊκής τέχνης.
Νίκος Πρινέας

Διεθνής

Από το 1971 έως το 1974 αγωνίσθηκε στα κλιμάκια των Εθνικών Ομάδων Ελπίδων, Νέων και Ερασιτεχνών, λαμβάνοντας μέρος σε πολλές διεθνείς διοργανώσεις, όπως το Βαλκανικό Κύπελλο Εφήβων κ.α. 
Είχε ως συμπαίκτες του, μεταξύ άλλων τους Χρήστο Αρδίζογλου, Θωμά Μαύρο κ.α.

Τραυματισμοί

Παρά τους σοβαρότατους τραυματισμούς που υπέστη κατά τη διάρκεια της αγωνιστικής του σταδιοδρομίας (συντριπτικό κάταγμα στο πρόσωπο το 1974, για το οποίο χειρουργήθηκε, σοβαρό κάταγμα άκρας χειρός και πλευρών το 1979 και κάταγμα άκρου ποδός το 1981) ο Πρινέας κατάφερε να ολοκληρώσει την καριέρα του ως βασικός παίκτης όλων των συλλόγων στους οποίους έπαιξε.
Στυλιανός Κρητικός

Βιογραφικά στοιχεία

Ήταν γιος του Σταμάτη Κρητικού και ήταν δικηγόρος. Εξελέγη βουλευτής Λέσβου στις εκλογές του 1923 και επανεξελέγη στις εκλογές του 1926. Στις γερουσιαστικές εκλογές του 1929 εξελέγη γερουσιαστής για εννιαετή θητεία.
Αφροδίσια Χίου

Ονομασία

Η ονομασία του χωριού προέρχεται από τη θεά Αφροδίτη. Με βάση προφορικές παραδόσεις, στον τόπο  όπου σήμερα βρίσκεται η εκκλησία του αγίου Μάμαντα, υπήρχε στην αρχαιότητα ναός αφιερωμένος στη θεά.

Τοποθεσία

Το χωριό είναι κτισμένο στους πρόποδες του όρους Αμανή. Απέχει 55 χιλιόμετρα από την πόλη της Χίου.

Η ποδοσφαιρική ομάδα

Τα Αφροδίσια αποτελούν την έδρα του ποδοσφαιρικού σωματείου: Λέων Αφροδισίων Αμανής. Η ομάδα δημιουργήθηκε σε ερασιτεχνική βάση το 1988, από το 1993 συμμετείχε στην τρίτη εθνική κατηγορία του νησιού και τελικά το 1996 έγινε κανονικό σωματείο. Πήρε την ονομασία Λέων, γιατί ο προστάτης άγιος του χωριού εικονίζεται πάντα με ένα λιοντάρι και γιατί είχε ήδη χρησιμοποιηθεί η προσφώνηση λιοντάρια για του πρώτους παίκτες της ομάδας. Το 2000 στέφθηκε πρωταθλήτρια και μεταπήδησε στη δεύτερη κατηγορία του νησιού.
Ηλεκτρικό στοιχείο

Με τον όρο ηλεκτρικό στοιχείο χαρακτηρίζεται ορισμένη διάταξη που παράγει ηλεκτρικό ρεύμα με χημική αντίδραση.
Τα βασικά μέρη ενός απλού ηλεκτρικού στοιχείου είναι οι δύο ράβδοι ή πλάκες που ονομάζονται ηλεκτρόδια η κατασκευή των οποίων είναι από διαφορετικά μέταλλα. Τα ηλεκτρόδια αυτά φέρονται μέσα σε μια ουσία που λέγεται ηλεκτρολύτης. Όταν τα ηλεκτρόδια συνδεθούν μεταξύ τους, το υλικό κατασκευής τους αντιδρά χημικά με την χημική ένωση που περιέχει ο ηλεκτρολύτης με συνέπεια καθώς διαλύεται το ένα ηλεκτρόδιο να μετακινούνται (διαρρέουν) απ' αυτό ηλεκτρόνια προς το άλλο ηλεκτρόδιο, μέσω της σύνδεσης αυτών και να επιστρέφουν στο στοιχείο. Καθώς λοιπόν εξελίσσεται η χημική αντίδραση παρατηρείται συνεχής ροή ηλεκτρονίων από το ένα ηλεκτρόδιο στο άλλο. Έτσι το ηλεκτρικό ρεύμα που παράγεται διαρρέει το καλώδιο του κυκλώματος (την σύνδεση των ηλεκτροδίων), επιστρέφει στο στοιχείο και συνεχίζει απ' την αρχή.
Τα ηλεκτρικά στοιχεία διακρίνονται σε «πρωτογενή» και «δευτερογενή», σε «υγρά» και «ξηρά» και σε «ηλεκτρικά στοιχεία καυσίμων» (π.χ. όπως του διαστημικού λεωφορείου).
Λα Σωσέ

To Λα Σωσέ (La Chaussée) είναι ένα χωριό της Γρενάδας. Ανήκει στην ενορία του Αγίου Δαβίδ.
Εκκλησιαστικά αξιώματα της Ορθόδοξης Εκκλησίας

Οφφίκια του Οικουμενικού Πατριαρχείου

Περισσότερα τιμητικά οφφίκια αποδίδουν οι Οικουμενικοί Πατριάρχες Κωνσταντινουπόλεως σε κληρικούς και λαϊκούς, που προσφέρουν διακεκριμένες υπηρεσίες στην Ορθοδοξία και τον πολιτισμό.
Γουλιέλμος Α΄ της Νορμανδίας

Συμμαχία με τους Φράγκους

Διαδέχθηκε τον πατέρα του πέντε χρόνια πριν τον θάνατο του (927) και αμέσως αντιμετώπισε επανάσταση των Νορμανδών υπό την ηγεσία του Ριούφ του Εβρέ που πολιόρκησαν τον Γουλιέλμο στην Ρουέν. Με την νίκη του απέναντι στους επαναστάτες κατόρθωσε να ολοκληρώσει την κυριαρχία του στην περιοχή, την ίδια εποχή (933) έστειλε την έγκυο σύζυγο του στο Φεκάμπ και γέννησε τον γιο και διάδοχο του Ριχάρδο. 
Ο Γουλιέλμος Α΄ που προσπαθούσε να εξασφαλίσει τη κυριαρχία του στην βόρεια Γαλλία αναγνώρισε τον Ροδόλφο της Γαλλίας σαν βασιλιά των δυτικών Φράγκων, ο Ροδόλφος σε αντάλλαγμα αναγνώρισε την κυριαρχία του στο Αβράνς, στην χερσόνησο του Κοταντέν και στα Νησιά της Μάγχης. Οι Βρετανοί αντιστάθηκαν σκληρά, υπό την ηγεσία του Αλαίν Β΄ της Βρετάνης και του Βερεγγαρίου της Ρεν αλλά ακολούθησε μεγάλη σφαγή και τα κάστρα των Βρετανών ισοπεδώθηκαν, ο Αλαίν δραπέτευσε στην Αγγλία και ο Βερεγγάριος αναζήτησε ειρήνη. 
Ο Γουλιέλμος ο Μακρόξιφος παντρεύτηκε την Λιουτγκάρδη του Βερμαντουά κόρη του Ερβέρτου Β΄ του Βερμαντουά (935). Ο Γουλιέλμος στην συνέχεια τακτοποίησε τον γάμο ανάμεσα στην αδελφή του Αδέλα της Νορμανδίας και τον Γουλιέλμο Γ΄ της Ακουιτανίας, κόμη του Πουατού με την έγκριση του Ούγου του Μέγα.  Ο γάμος τον έκανε σύμμαχο τόσο με τον βασιλιά Ροδόλφο όσο και με τον Ερβέρτο του Βερμαντουά, ο πατέρας του Ρόλλο ήταν αντίπαλος και με τους δυο. Ο Ροδόλφος πέθανε τον Ιανουάριο του 916 και ο 16χρονος Λουδοβίκος Δ΄ της Γαλλίας που ζούσε εξόριστος στην Αγγλία πιέστηκε από τον Γουλιέλμο Α΄ να επιστρέψει και να αναλάβει τον θρόνο των Φράγκων. Οι κάτοικοι της Βρετάνης προσπάθησαν να ανακτήσουν τα εδάφη που είχαν καταλάβει οι Νορμανδοί με αποτέλεσμα να ξεσπάσει μακροχρόνιος πόλεμος ανάμεσα τους.

Πόλεμοι με την Φλάνδρα

Ο νέος βασιλιάς στάθηκε ανίκανος να ελέγξει τους βαρόνους, ο Αρνούλφος Α΄ της Φλάνδρας επιτέθηκε στον κουνιάδο του Γουλιέλμου Α΄ Ερλουίν Β΄ του Μοντρέιγ και στον Φράγκο βασιλιά, ο Γουλιέλμος ο Μακρόξιφος πήγε να τους υποστηρίξει (939).  Ο Αρνούλφος ο Γηραιός επιτέθηκε στην Νορμανδία κυρίευσε το κάστρο του Μοντρέιγ-συρ-Μερ και έδιωξε τον Ερλουίν ο οποίος στην συνέχεια συμμάχησε με τον Γουλιέλμο Α' να ανακαταλάβει το κάστρο. Ο Γουλιέλμος ο Μακρόξιφος αφορίστηκε για τις ενέργειες του να επιτεθεί και να καταστρέψει εδάφη που ανήκαν στον Αρνούλφο.  
Ο Γουλιέλμος ο Μακρόξιφος δήλωσε την πίστη του στον Λουδοβίκο Δ΄ και ο Φράγκος βασιλιάς σαν ανταμοιβή του παραχώρησε εδάφη που είχαν δοθεί στον πατέρα του Ρόλλο. Το 941 κλείστηκε ειρήνη ανάμεσα στους Βρετανούς και στους Νορμανδούς με πρωτοβουλία του βασιλιά Λουδοβίκου Δ΄ η οποία απαγόρευσε στους Νορμανδούς να επεκτείνουν περισσότερο τα εδάφη τους σε βάρος των Βρετανών. Στις 17 Δεκεμβρίου 942 σε ένα νησί του Σομέ το Πικουίνο ο Γουλιέλμος Α΄ έπεσε στην παγίδα και δολοφονήθηκε από τους άντρες του Αρνούλφου, στην συνέχεια οι διαφορές επιλύθηκαν με ειρήνη.

Κληρονόμοι

Ο Γουλιέλμος ο Μακρόξιφος δεν έκανε παιδιά με την νόμιμη σύζυγο του Λιουτγκάρδη. Με την αιχμάλωτη από την Βρετάνη και ερωμένη του Σπρότα απέκτησε τον διάδοχο του Ριχάρδο τον Ισχυρό ο οποίος ήταν 10 ετών όταν διαδέχθηκε τον πατέρα του τον Δεκέμβριο του 942.
Διεθνές Αεροδρόμιο Πάφου

Αεροπορικές Εταιρείες

Το αεροδρόμιο χρησιμοποιείται από τις εξής εταιρείες:
Cyrpus Airways, British Airways, , Bulgaria Air, easyJet, Rossiya, Ryanair, Thomsonfly, Thomas Cook, Transaero Airlines, Transavia.com, Jet2.com, Aegean Airlines, TUIfly, Tus Airways
Επαρχία

Με τη λέξη επαρχία εννοούμε μια γεωγραφική διοικητική διαίρεση ευρύτερης περιοχής.
Στην Ελλάδα, οι νομοί διαιρούνταν σε επαρχίες, οι οποίες διοικούνταν από πρόσωπα που λέγονταν έπαρχοι.
Από το 1887 καταργήθηκαν ως διοικητικές διαιρέσεις, διατήρησαν όμως το όνομά τους σαν περιφέρειες οικονομικής εφορίας, ταμείου, εκπαιδευτικής περιφέρειας και άλλων κρατικών αρχών.
Μετά το «Σχέδιο Καποδίστριας» και τη δημιουργία των νέων δήμων, η σημασία τους περιορίστηκε ακόμη περισσότερο.
Η λέξη χρησιμοποιείται επίσης για να αναφέρει τις επαρχίες της Ιταλίας (στα ιταλικά: province, στον ενικό provincia).
Λάνα

Ιστορία

Το όνομα αναφέρεται πρώτη φορά ως "Lóina" το 1034, επίσης "Lounaha" το 1048 - 1068, "Lŏnun" το 1143 και ως "Lonan" το 1275. Κατά πάσα πιθανότητα προέρχεται από τη λατινική "Leonianum" («γη του Λέοντα»). Άλλες θεωρίες υποστηρίζουν ότι προέρχεται από το γερμανικό "Lahn" (η ίδια λέξη με τη Λατινική Labina, "κατολίσθηση") ή την "Lucanius".
Κοντά στην πόλη και στο χωριό "Foiana" (Völlan) στα 702 μέτρα υψόμετρο υπάρχει το κάστρο Mayenburg και μεσαιωνικές γέφυρες.

Δημογραφία

Το 91,80% των κατοίκων της Λάνα έχουν μητρική γλώσσα τα Γερμανικά, το 7,91% την ιταλική και ένα 0,29% τα Λαδινικά. Το 1921 είχε 4510 κατοίκους μέχρι το 1951 είχε φτάσει στους 5491, από τότε γνώρισε μεγάλη ανάπτυξη κι έφτασε τους 7706 το 1981 και τους 9759 το 2001.
Λεόν Κονιέ

Βιογραφία

Γεννήθηκε το 1794 στο Παρίσι και ήταν γιος σχεδιαστή ταπετσαριών. Σπούδασε στη Σχολή Καλών Τεχνών του Παρισιού όπου υπήρξε μαθητής του Πιέρ Ναρσίς-Γκερέν και από το 1817 ως το 1822 δούλεψε στη Γαλλική Ακαδημία της Ρώμης. Από το 1822 μέχρι το 1855 παρουσίαζε τα έργα του στα Salon του Παρισιού ενώ συμμετείχε σε σημαντικά διακοσμητικά έργα όπως στο ανάκτορο του Saint-Cloud (1826), στο Λούβρο (1833), στο Δημαρχείο του Παρισιού (1830 και 1859) κλπ.
Διετέλεσε καθηγητής στο Λύκειο Λουί ε Γκραν, στο Πολυτεχνείο του Παρισιού και στη Σχολή Καλών Τεχνών όπου δίδαξε αντιγραφή χειρογράφων. Μεταξύ των μαθητών του συμπεριλαμβάνονται οι Ζαν Πωλ Λωράν, Σαρλ Μιούλερ, Εβαρίστ Βιτάλ Λουμιναί, ο Λεόν Μπονά κλπ. Πέθανε το 1880 στο Παρίσι. Αδελφή του ήταν η ζωγράφος Μαρί Αμελί Κονιέ.

Τεχνοτροπία & έργο

Ο Κονιέ ειδικεύτηκε στον τομέα της ιστορικής ζωγραφικής και της προσωπογραφίας ενώ διακρίθηκε για την ευρηματικότητα των τοπίων, την επιλογή των χρωμάτων και την απόδοση των προσώπων. Σημαντικός αριθμός των έργων του δωρήθηκε μετά το θάνατό του στο Μουσείο Καλών Τεχνών της Ορλεάνης από τη γυναίκα του.
Μπόμπο Μπραζίλ

Καταπολέμηση Ρατσισμού

Στην εποχή που ξεκίνησε την καριέρα του ο Χάρις, υπήρχε ρατσισμός για τους έγχρωμους ανθρώπους. Αυτό το κοινωνικό ταμπού, άρχισε σιγά - σιγά να το μειώνει. Ήταν ο πρώτος που κατάφερε κάτι τέτοιο. Είναι ένας από τους πρώτους Αφροαμερικανούς που γίνεται επαγγελματίας παλαιστής. Συχνά αναφέρεται ως "ο Τζάκι Ρόμπινσον της επαγγελματικής πάλης" (πρώτος έγχρωμος παίκτης ράγκμπι).

Επιτυχίες και Διακρίσεις

Στην καριέρα του, ο Χάρις, κατέκτησε 52 συνολικά τίτλους, Ομαδικούς και Ατομικούς. Εργάστηκε για τις κορυφαίες εταιρείες επαγγελματικής πάλης των Ηνωμένων Πολιτειών και για το WWE, τότε γνωστό με άλλη ονομασία. Η καριέρα του κυμάνθηκε σε τέσσερις δεκαετίες, από το 1951 ως το 1993. Τιμήθηκε με την εισαγωγή του στο WWE Hall of Fame το 1994
Κρις Λέιτον

Βιογραφία

Ο Λέιτον γεννήθηκε στο Κόρπους Κρίστι του Τέξας και πήρε το πρώτο του σετ τυμπάνων στα 13 του χρόνια, ενώ η οικογένεια του διέμενε στο Μάθις. Όταν μετακόμισαν πίσω στο Κόρπους Κρίστι, ο Λέιτον αποφοίτησε από το W.B. Ray High School και στην συνέχεια εισήχθη στο κολέγιο Del Mar. Διέκοψε τις σπουδές του το 1975 και έφυγε από το Ώστιν για να ενταχθεί αρχικά στο συγκρότημα Dan Del Santo and His Professors of Pleasure, συνεχίζοντας στους Greasy Wheels. Για να μπορέσει να τα καταφέρει οικονομικά, δούλευε ως διανομέας έγγραφου τύπου και σαν επιστάτης σε δικηγορικό γραφείο.
Το 1978, παραβρέθηκε σε μία συναυλία των Paul Ray and the Cobras στο "Soap Creek Saloon", όπου παρακολούθησε για πρώτη φορά τον Στίβι Ρέι Βον να παίζει ζωντανά. Μία από τις επόμενες βραδιές, ο ντράμερ του συγκροτήματος άργησε να εμφανιστεί και ο Λέιτον προσκλήθηκε να τον αντικαταστήσει για τέσσερα τραγούδια, εντυπωσιάζοντας τον Βον, ο οποίος του έδωσε την θέση του ντράμερ όταν σχημάτισε τους Double Trouble, τον Σεπτέμβριο του ίδιου έτους.
Το 1981, έγινε μέλος του συγκροτήματος ο μπασίστας Τόμι Σάνον και το συγκρότημα γνώρισε επιτυχία συμμετέχοντας στο φεστιβάλ τζαζ του Μοντρέ στην Ελβετία το 1982, όπου τράβηξαν το ενδιαφέρον του Ντέιβιντ Μπόουι, ο οποίος τους βοήθησε να υπογράψουν το πρώτο τους δισκογραφικό συμβόλαιο. Ο πρώτος τους δίσκος με τίτλο "Texas Flood" κυκλοφόρησε το 1983 σε παραγωγή του Τζον Χάμοντ. Ο Λέιτον παρέμεινε με τον Βον σε όλη την καριέρα του κιθαρίστα, μέχρι τον θάνατο του, το 1990.
Μετά την διάλυση των Double Trouble, ο Λέιτον σχημάτισε τους Arc Angels μαζί με τον Τόμι Σάνον, τον Τσάρλι Σέξτον και τον Ντόιλ Μπράμχολ, κυκλοφορώντας το ομώνυμο τους άλμπουμ το 1992. Ακολούθησαν οι Storyville το 1994 και στην συνέχεια οι Grady, από τους οποίους αποχώρησε τον Ιανουάριο του 2006. Την τελευταία εικοσαετία έχει συνεργαστεί με δεκάδες καλλιτέχνες όπως οι Buddy Guy, Larry Carlton, B. B. King, Jimmie Vaughan, Susan Tedeschi, Albert Collins, Earl King, κ.α.. Έχει κερδίσει το βραβείο του καλύτερου ντράμερ της δεκαετίας του '90 στα μουσικά βραβεία "Austin" και του ντράμερ της χρονιάς το 2006, ενώ έχει προταθεί για δέκα βραβεία Γκράμι μαζί με τους Double Trouble, κερδίζοντας τα τέσσερα. Επίσης, δραστηριοποιείται με τον κιθαρίστα Kenny Wayne Shepherd, έχοντας συμμετάσχει σε έξι δίσκους του.
Διξατελμεύς

Βίος

Βασίλεψε τον 1ο αιώνα π.Χ άγνωστο ακριβώς πότε. Μετά τον θάνατο του Ζιβέλμιου το βασίλειο τον Οδρύσων περιέπεσε σε παρακμή και τα εδάφη του μειώνονταν συνεχώς από εισβολές άλλων φυλών του βορά. Στην διαδοχή εμφανίστηκαν πολλοί ασήμαντοι βασιλείς με μικρή διάρκεια βασιλείας. Ο Διξατελμέυς έκοψε χάλκινα νομίσματα που στην μία όψη έφεραν κεφαλή του Απόλλωνα και στην άλλη αγγείο με την επιγραφή ΒΑΣΙΛΕΩΣ ΔΙΞΑΤΕΛΜΕΩΣ.
Αθανάσιος Κομνηνός Υψηλάντης

Βιογραφία

Γεννήθηκε στην Κωνσταντινούπολη στις 29 Αυγούστου 1711. Διδάχτηκε στο Ιάσιο και στην Κωνσταντινούπολη τα εγκύκλια μαθήματα από τον Χιώτη Ναθαναήλ Καλλονάρη από το 1724 ως το 1728. Το 1731 πήγε στην Ιταλία και σπούδασε φιλοσοφία και ιατρική, και αναγορεύτηκε διδάκτωρ στην Πάδουα το 1737. Απόφοιτος του Πανεπιστημίου της Πάδουας εργάσθηκε στην Κωνσταντινούπολη όπου και διετέλεσε αρχίατρος του Βεζύρη Ρετζίτ Πασά, και τιμήθηκε με το αξίωμα του Σκευοφύλακα της μεγάλης Εκκλησίας το 1755. Το 1760 μετά από πρόσκληση του Πρίγκιπα της Βλαχίας Γρηγόριου Γκίκα εγκαταστάθηκε στο Βουκουρέστι όπου και διετέλεσε πρωτοσπαθάριος αυτού. Δεν είναι γνωστό πότε πέθανε, ενώ είναι γνωστό ότι ζούσε ακόμη το 1789.
Κατάνια (επαρχία)

Γεωγραφία

Συνορεύει βόρεια με την επαρχία της Μεσσίνα, δυτικά με τις επαρχίες της Έννα και της Καλτανισέττα, νότια με τις επαρχίες των Συρακουσών και της Ραγκούζα και ανατολικά βρέχεται από το Ιόνιο πέλαγος.
Στην επαρχία της Κατάνιας βρίσκεται η Αίτνα, το μεγαλύτερο ενεργό Ηφαίστειο στην Ευρώπη.

Ιστορία

Η επαρχία της Κατάνιας ιδρύθηκε από Έλληνες (729 π.Χ.), όταν ξέσπασε ο Α΄ Καρχηδονιακός Πόλεμος κατακτήθηκε από την Ρωμαϊκή Δημοκρατία (263 π.Χ.). Έχουν συμβεί πολλές καταστροφικές εκρήξεις στο ηφαίστειο, η παλαιότερη έχει καταγραφεί το 475 π.Χ. Ένας καταστροφικός σεισμός (1169) είχε σαν αποτέλεσμα να πεθάνουν 15.000 άνθρωποι μόνο στην πόλη της Κατάνιας. Μία ηφαιστειακή έκρηξη (1669) είχε σαν αποτέλεσμα τον θάνατο 17.000 ανθρώπων μόνο στην πόλη της Κατάνιας. Άλλος ένας ισχυρός σεισμός (1693) προκάλεσε τον θάνατο 12.000 ανθρώπων, το 63% του πληθυσμού της επαρχίας εκείνη την εποχή.

Τουρισμός

Στην επαρχία της Κατάνης βρίσκονται οι «Ύστερες Μπαρόκ πόλεις του Βαλ ντι Νότο» οι οποίες έχουν χαρακτηριστεί Μνημείο Παγκόσμιας Κληρονομιάς από την UNESCO (2002).
Καραμούζα

Η καραμούζα είναι ελληνικό μουσικό το οποίο προφανώς κατάγεται από τον αυλό, δημοφιλές μουσικό όργανο της αρχαίας Ελλάδας και Ρώμης. Είναι κατασκευασμένο από ξύλο, με τυπικό μήκος περίπου 60 εκατοστών. Η καραμούζα ήταν δημοφιλέστατη πολύ πριν την εισαγωγή του κλαρίνου, ενώ η χρήση της είναι πανταχού παρούσα στην ελληνική λαϊκή μουσική, ιδιαίτερα στη Θεσσαλία, την Πελοπόννησοκαι τη Μακεδονία.
Παραλία Πιερίας

Υποδομή

Εξαιτίας της προνομιακής θέσης της η Παραλία εξελίχθηκε σε σημαντικό τουριστικό κέντρο, με ξενοδοχεία, κέντρα ψυχαγωγίας και αναψυχής και άλλα. Επίσης, σε αυτό συνετέλεσαν η εξαιρετικά εκτεταμένη αμμουδιά της και η γειτνίαση με τον κύριο οδικό και σιδηροδρομικό άξονα της χώρας.  Εκτός αυτών, το χωριό έχει μονοθέσιο Νηπιαγωγείο, εξαθέσιο Δημοτικό Σχολείο, Πολιτιστικό Σύλλογο και ιατρείο. Τη δεκαετία του ' 80 έγινε αλιευτικό καταφύγιο. Από αθλητική άποψη, η Παραλία έχει δύο αθλητικά σωματεία: τον Αθλητικό Όμιλο Παραλίας (AO Παραλίας, αγωνίζεται στο ποδόσφαιρο στην Γ΄ ερασιτεχνική του τοπικού πρωταθλήματος της Ε.Π.Σ. Πιερίας) και τον Παραλιακό Αθλητικό Όμιλο. Ως το 1950η Παραλία ονομαζόταν Βρωμερόσκαλα .

Ιστορικά στοιχεία

Το χωριό ιδρύθηκε από ψαράδες μετά το 1922. Οι κάτοικοί του ήταν πρόσφυγες από τη Κίο της Μικράς Ασίας. Στην αρχή εγκαταστάθηκαν στη Θεσσαλονίκη. Μερικοί από αυτούς , οι μετέπειτα Παραλιώτες , έφυγαν και πήγαν στη Δαβλία. Εκεί οι κάτοικοι τους καλοδέχθηκαν . Ζούσαν από την γεωργία και την οπωροκηπευτική.Αφού έζησαν για λίγο καιρό εκεί αποφάσισαν να φύγουν , άλλοι βόρεια και άλλοι νότια . Αυτοί που κινήθηκαν βόρεια έφθασαν στην Παραλία του Δήμου Παραλίας και εγκαταστάθηκαν γιατί η περιοχή τους θύμιζετον τόπο τους. 
Στους χάρτες της μεταπολεμικής περιόδου, το χωριό αναφέρεται με την ονομασία Σκάλα Βρωμερής. Το "σκάλα" σημαίνει την αποβάθρα.
Η Κοινότητα Παραλίας ιδρύθηκε το 1957 και αναγνωρίστηκε το 1966. Οι κοινοτικές εκλογές διεξήχθησαν στις 16 Οκτωβρίου 1966 και η εγκατάσταση των νέων κοινοτικών αρχόντων έγινε την 1η Ιανουαρίου 1967. Ο Δήμος Παραλίας δημιουργήθηκε με το Νόμο Καποδίστρια και λειτούργησε ως την 31η Δεκεμβρίου του 2011.

Πολιτισμός

Ο Δήμος διοργανώνει ποικίλες πολιτιστικές εκδηλώσεις με θρησκευτικό, καλλιτεχνικό και αθλητικό περιεχόμενο κυρίως. 
Έτσι, με στρατιωτικές τιμές γίνεται κάθε χρόνο στις 6 Ιανουαρίου ο εορτασμός των Θεοφανείων, με επίκεντρο το ναό της Αγίας Φωτεινής. Επίσης, την Καθαρά Δευτέρα, ο κόσμος μαζεύεται απέναντι από το λιμάνι και γίνονται παραδοσιακοί χοροί συνοδευόμενοι από εδέσματα όπως ελιές, τουρσί, σάμαλι, λαγάνα και φασολάδα. 
Κάθε δύο χρόνια στα τέλη Ιουνίου γίνονται εκδηλώσεις στα πλαίσια της Ναυτικής Εβδομάδας. Οι εκδηλώσεις περιλαμβάνουν εκθέσεις, επιδείξεις σκαφών, παραδοσιακούς χορούς, ναυτικούς αγώνες και μουσικές βραδιές. Πολύ ενδιαφέρον έχουν και οι φολκλορικές εκδηλώσεις που γίνονται με συμμετοχή χωρών όπως η Τυνησία. Οι χώρες παρελαύνουν και στη συνέχεια παρουσιάζονται παραδοσιακοί χοροί.
Τον Αύγουστο διοργανώνεται το διεθνές τουρνουά για νέους "Mytikas Cup" από το Δήμο με συνεργασία της Ε.Π.Σ. Πιερίας. Στις 21 Ιουνίου του 2008 στην Παραλία διεξήχθη το παγκόσμιο πρωτάθλημα μπόντι μπίλντινγκ.
Ράσμουσεν

Ράσμουσεν (δανικά: Rasmussen ή Rasmusen, προφορά: ˈʁɑsmusn̩) είναι δανικό και νορβηγικό επώνυμο και βγαίνει το Ράσμους και το "σεν", που σημαίνει ο γιος του. Πρόκειται για ένα πολύ διαδεδομένο επώνυμο στη Δανία, καθώς το κατέχει το 1.9 του πληθυσμού, ενώ είναι και το ένατο πιο συνηθισμένο στη χώρα.
Μερικοί γνωστοί Ράσμουσεν ακολουθούν παρακάτω:
The Scorpion King 2: Κυρίαρχος Πολεμιστής

Περίληψη

Όταν ο νεαρός Ματθαίος ένας νεαρός πολεμιστής της ερήμου, γίνεται μάρτυρας του φόνου του πατέρα του από τον κακό στρατιωτικό διοικητή αποφασίζει να πάρει εκδίκηση για τον θάνατο του. Ωστόσο, στην πορεία προς την εκδίκηση, μετατρέπεται στον πιο εκφοβιστικό πολεμιστή του αρχαίου κόσμου.

Κριτικές

Η ταινία έλαβε κυρίως αρνητικές κριτικές."

Συνέχειες

Ένα direct-to-βίντεο συνέχεια ονόματι Ο Σκορπιός Βασιλιάς 3: Μάχη Για την Λύτρωση, κυκλοφόρησε το 2012 με τον Βίκτορ Γουέμπστερ στον ρόλο του Ματθαίου και του Μπίλι Ζεΐν στον ρόλο του κακού, του Βασιλιά Τάλος.
Αμοραλισμός

Ο αμοραλισμός είναι μία από τις πολλές φιλοσοφικές έννοιες, και συναντάνται στην Ηθική φιλοσοφία. 
Αμοραλιστής είναι ο ανήθικος, αυτός δηλαδή που απορρίπτει και δεν αναγνωρίζει τις ηθικές αξίες, ενώ επίσης μετά από μία παράνομη πράξη, δεν αισθάνεται τύψεις. Ο αμοραλισμός διαφέρει από τον αηθικισμό στο γεγονός ότι ο δεύτερος αρνείται  μόνο τις εκάστοτε  ισχύουσες  ηθικές αξίες για χάρη άλλων, που τις θεωρεί υψηλότερες και ηθικότερες.
Βορειοδυτική Επαρχία (Ζάμπια)

Γεωγραφία

Η Βορειοδυτική Επαρχία βρίσκεται βορειοδυτικά της Ζάμπιας. Καλύπτει όλη τη βορειοδυτική πλευρά της, εξού και το όνομα. Συνορεύει στα νοτιοδυτικά με τη Δυτική Επαρχία, στα νοτιοανατολικά με την Κεντρική Επαρχία, στα βορειοανατολικά με την Κόππερμπελτ, στα βορειοδυτικά με την Ανγκόλα και στα βόρεια με τη Λαϊκή Δημοκρατία του Κονγκό.  
Έχει συνολική έκταση 125.826 km² και είναι η τρίτη μεγαλύτερη από τις 9 επαρχίες της Ζάμπιας (μετά τη Βόρεια και τη Δυτική).

Δημογραφία

Σύμφωνα με την απογραφή του 2000, η Βόρεια Επαρχία έχει 583.350 κατοίκους με πυκνότητα 4,64 κατοίκους ανά χιλιόμετρο.
Μάινχαρτ Α΄ της Γκορίτσια

Βιογραφία

Ο Οίκος του είχε Βαυαρική καταγωγή: ο πατέρας του Μέγκινχαρτ καταγράφεται ως κόμης της κοιλάδας Πούστερ στη Βαυαρία. Η οικογένειά απέκτησε μεγάλες εκτάσεις στη νεοϊδρυθείσα "χώρα του Φρίουλι", που περιελάμβαναν το Κάστρο Γκορίτσια (γερμ. Gōrz), τη νέα τους έδρα.
Το 1090 ο μεγαλύτερος αδελφός του Μάινχαρτ Α΄, ο Ένγκελμπερτ Α΄ (απεβ. 1122) διαδέχθηκε τον πατέρα τους ως κυβερνήτης της κοιλάδας Πούστερ και στις εκτάσεις γύρω από τη Γκορίτσια το 1099. Ο Ερρίκος Δ΄ της Γερμανίας τον όρισε παλατινό κόμη της Βαυαρίας. Το 1102 ανέλαβε επίτροπος (vogt) του αββαείου Μίλλσταττ από τον Οίκο των Αριμπονιδών, με τον οποίο είχε συνδεθεί με επιγαμία.
Το 1122 ο Μάινχαρτ Α΄ διαδέχθηκε τον Ένγκελμπερτ Α΄ ως κόμης της Γκορίτσια. Την εποχή αυτή οι κτήσεις ήταν οι γαίες της άνω κοιλάδας του Πούστερ, από το αββαείο Ίννιχεν ως το κάτω Ληντς δυτικά· από τις γαίες γύρω από τη Γκορίτσια στο Φρίουλι, οι οποίες αργότερα δημιούργησαν τον πυρήνα της κομητείας της Γκορίτσια, που δεν ήταν υποτελής σε κάποιον ενδιάμεσο δούκα, αλλά απευθείας στον βασιλιά· ακόμη από τις γαίες σε μέρη της Ίστρια, όπως το Πάζιν.